CPT ลุยเทรดวันแรก ลุ้นราคาวิ่งแตะ 3 บาท
CPT ลุยเทรดวันแรก ลุ้นราคาแตะ 3 บาท เล็งนำเงินระดมทุนใช้ขยายโรงงาน รวมถึงใช้เป็นเงินทุนหมุนเวียนในบริษัท โดยมี บล.ฟิลลิป (ประเทศไทย) เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
21 ธ.ค. 2560

ผู้สื่อข่าวรายงานว่า ในวันนี้ (20 ธ.ค.60) บริษัท ซีพีที ไดร์ แอนด์ เพาเวอร์ จำกัด (มหาชน) หรือ CPT จะเข้าซื้อขายในตลาดหลักทรัพย์แห่งประเทศไทย (SET) ในกลุ่มสินค้าอุตสาหกรรม หมวดธุรกิจวัสดุอุตสาหกรรมและเครื่องจักร โดยจะเสนอขายหุ้นสามัญเพิ่มทุน (IPO) จำนวน 243 ล้านหุ้น ในราคา IPO ที่ 2.30 บาท โดยมี บล.ฟิลลิป (ประเทศไทย) เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
ทั้งนี้ CPT มีทุนจดทะเบียนชำระแล้ว 4+50 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 630 ล้านหุ้น และหุ้นสามัญเพิ่มทุน 270 ล้านหุ้น โดยเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (IPO) จำนวน 243 ล้านหุ้น รวมถึงเสนอขายต่อผู้บริหาร (ที่ไม่ได้ดำรงตำแหน่งกรรมการบริษัทฯ) และพนักงานของบริษัท บุคคลผู้มีความสัมพันธ์กับบริษัท จำนวน 27 ล้านหุ้น เมื่อวันที่ 13-15 ธ.ค.60 มูลค่าระดมทุนรวม 621 ล้านบาท
ด้านนายสมศักดิ์ หลิมประเสริฐ ประธานเจ้าหน้าที่บริหาร CPT เปิดเผยว่า บริษัทมีประสบการณ์ด้านระบบควบคุมเครื่องจักรและระบบไฟฟ้ามานานกว่า 30 ปี และการนำหุ้นสามัญของบริษัทเข้าจดทะเบียนในตลาดหลักทรัพย์จะช่วยเสริมความแข็งแกร่งในการต่อยอดทางธุรกิจของบริษัทในการขยายโรงงานและรองรับกำลังการผลิตที่เพิ่มมากขึ้น
ได้แก่โครงการผลิตตู้ไฟฟ้าชนิดไม่มีโครงสร้างแบบ Metal Clad Switchgear (MCSG) การประกอบตู้ Ring Main Unit (RMU) และการขายระบบกักเก็บพลังงาน (Energy Storage System) รวมถึงการขยายธุรกิจไปยังต่างประเทศ ได้แก่ เวียดนาม, ฟิลิปปินส์, อินโดนีเซีย, พม่า และเขมร เป็นต้น เพื่อขยายฐานลูกค้าและเพิ่มศักยภาพการเติบโตของบริษัท
โดย CPT มีผู้ถือหุ้นใหญ่ 3 ลำดับแรกหลัง IPO ได้แก่ กลุ่มครอบครัวหลิมประเสริฐ 31.50% กลุ่มครอบครัวปีปทุม 28% และกลุ่มครอบครัววิเชียรเกื้อ 10.50%
ทั้งนี้ การกำหนดราคาเสนอขายหุ้น IPO ครั้งนี้พิจารณาจากอัตราส่วนราคาต่อกำไรสุทธิต่อหุ้น (P/E ratio) ที่ 14.12 เท่า ซึ่งคำนวณจากผลกำไรสุทธิตั้งแต่ไตรมาส 4 ปี 2559 ถึงไตรมาส 3 ปี 2560 หารด้วยจำนวนหุ้นสามัญที่ออกและชำระแล้วภายหลังการเสนอขายหุ้นครั้งนี้ เท่ากับ 900 ล้านหุ้น (fully diluted) จะได้กำไรสุทธิต่อหุ้นเท่ากับ 0.16 บาท
นอกจากนี้ บริษัทมีนโยบายการจ่ายเงินปันผลในอัตราไม่น้อยกว่าร้อยละ 40 ของกำไรสุทธิตามงบการเงินรวมของบริษัทหลังหักภาษีเงินได้นิติบุคคล และเงินสำรองตามกฎหมายที่กำหนด
ส่วนนายสันติ กีระนันทน์ รองผู้จัดการ หัวหน้าสายงานผู้ออกหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ ยินดีต้อนรับ CPT ผู้ดำเนินธุรกิจประกอบและจำหน่ายอุปกรณ์สำหรับระบบควบคุมไฟฟ้าและเครื่องจักรที่ใช้ในโรงงานอุตสาหกรรม รวมถึงให้บริการติดตั้งและก่อสร้างสถานีไฟฟ้าย่อย เข้าจดทะเบียนและเริ่มซื้อขายในตลาดหลักทรัพย์ฯ ในกลุ่มสินค้าอุตสาหกรรม หมวดวัสดุอุตสาหกรรมและเครื่องจักร โดยใช้ชื่อย่อในการซื้อขายหลักทรัพย์ว่า”CPT” ในวันนี้ (20 ธ.ค.60)
อนึ่ง CPT ประกอบและจำหน่ายอุปกรณ์สำหรับระบบควบคุมไฟฟ้าและการทำงานของเครื่องจักรในโรงงานอุตสาหกรรม ได้แก่ ตู้ไฟฟ้า หรืออุปกรณ์ควบคุมความเร็วมอเตอร์ (Drives Panel หรือ Motor Speed Control) และอุปกรณ์ที่เปลี่ยนพลังงานไฟฟ้าให้เป็นพลังงานกลในรูปแบบแรงหมุน (AC/DC Motor) โดยการเชื่อมโยงเข้าสู่ระบบคอมพิวเตอร์ ซึ่งสามารถจัดเก็บข้อมูลในการผลิต ประมวลผล และนำข้อมูลเหล่านั้นไปควบคุมการทำงานของเครื่องจักรในแต่ละส่วนอย่างเหมาะสมเพื่อให้การทำงานของเครื่องจักรสามารถทำงานอย่างมีประสิทธิภาพสูงสุด
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่าราคาหุ้น CPT เข้าซื้อขายวันนี้เป็นวันแรก (20 ธ.ค.60) มีแนวโน้มปรับตัวขึ้นแตะ 3 บาท จากราคา IPO ที่ 2.30 บาท มีอัพไซต์อยู่ที่ 33% โดยมองว่า CPT มีปัจจัยพื้นฐานที่แข็งแกร่ง หลังจากเข้าซื้อขายในตลาดหลักทรัพย์แล้วจะสามารถต่อยอดทางธุรกิจของบริษัทในการขยายโรงงานและรองรับกำลังการผลิตที่เพิ่มมากขึ้น นำไปสู่การเติบโตอย่างยั่งยืนในอนาคต